Aħna tal-Mazzun nirċievu ħafna ittri u messaġġi, u forsi l-aktar li jolqtuna huma dawk li qed jixlu lill-gvern tagħhom li biex ma jdejjaqx in-Nazzjonalisti qed jagħmel kollox bil-mod u bil-ħlewwa ma jmurx iweġġgħa s-sentimenti ta' nies li dejjem qiesu lill-Laburisti bħala ċittadini tat-tieni klassi. Oħrajn ma jistgħux jifhmu kif huma ilhom snin jimmilitaw fil-Partit Laburista u ħafna Nazzjonalisti li qalbu qabel l-elezzjoni li għaddiet u li llum il-maġġoranza zammew il-posizzjoni tagħhom jew ingħataw xogħolijiet b'pagi t'eluf, qed jiġu stmati ferm aktar minnhom mill-partit. Saħansitra kien hemm min qalilna li l-Partit jibza' juza' Laburisti għax jaħseb li se jwaqqgħulu wiċċu l-art u għalhekk ħallew ħafna Nazzjonalisti f'posthom. Ħafna għadhom isemmu lil Lou Bondi u ma jistgħux jifhmu kif dan daħal taħt il-ġewnaħ ta' Joseph Muscat. Aħna tal-Mazzun ma' naqblux ma' transfers vendikattivi. Min ħawwad, għaffeġ u weġġa' lil ħaddieħor għandu jieħu li ħaqqu, kuntratt jew mhux kuntratt. Izda qed ninnotaw li l-Partit aktar qisu qed jaħdem biex izomm miegħu lil dawk li qalbu fl-aħħar elezzjoni milli biex jagħti l-ġustizzja lil dawk il-Laburisti li ilhom ibatu 25 sena. U l-maġġoranza tal-Ministri nkluzi l-Prim Ministru qed ikunu nsensittivi ħafna dwar dawn il-weġġgħat, qishom mhux jagħrfu li s-suldati tal-Partit trid tittrattahhom tajjeb u mhux tinsihom kif titla'. Ir-risposti ta' ħafna ministri hija li ma' jistgħu jmissu lil ħadd għax għandhom il-kuntratti, imbagħad ħallihom joħorġu l-ħnizrijiet li saru fil-Ministeri. Jekk trid tbiddel l-affarijiet u tagħmel il-ministeri aktar effiċjenti, kif jista' jkun ma tneħħix lil min kissirhom taħt il-PN? Il-Gvern Laburista jaħseb li l-poplu se jibqa' jaċċetta l-iskuza li l-affarijiet mhux jimxu sew għax instab ħerba? U jekk min għamel il-ħerba mhux jinqabad u jingħata li ħaqqu, il-Gvern Laburista jippretendi li ma nikkritikawħx? U xi ngħidu għal dawk ir-ruxxmata Laburisti f'dipartimenti li baqgħu jinħaqru taħt in-Nazzjonalisti, issa li dawn ħadu r-ruħ għax jafu li ħadd mhu se jmisshom? Din ġustizzja Laburista? Din Malta Tagħna Lkoll? Il-Gvern Laburista jaqbillu jagħti kaz lil min vera ilhom jgħinu snin twal u min verament għandu bzonn li miegħu ssir ġustizzja għaliex aħna tal-Mazzun induru man-nies, u ħafna minnhom kelma waħda: ISSA JIĠU GĦALL-VOT TAL-PARLAMENT EWROPEW ĦA NAGĦTUHULHOM?
Jaqaw Malta mhiex tal-Laburisti wkoll?